Marianne Bigum (SF), 2025-03-25:
Mange tak, og tak for den allerede spændende debat og talerne, og særlig tak til dem, som har engageret sig i det her borgerforslag om et forbud mod distribution og køb af nikotinposer og snus.
Problemet er fuldt ud reelt og vigtigt at få løst.
For det er ærlig talt mærkeligt, at vi tillader salgt af skadelige, afhængighedsskabende produkter som tobak og nikotin, når vi ved, at de netop skaber afhængighed og har alvorlige sundhedsrisici.
Nikotinprodukter og tobaksprodukter er skadelige og usunde, og var tobak og nikotinprodukter opfundet i dag, var de sandsynligvis blevet forbudt.
Men desværre er det bare sådan, at det er blevet en del af vores samfund, og at et forbud på nuværende tidspunkt desværre ikke kan lade sig gøre og i øvrigt ikke kunne løse problemet med, at nikotinposer smides i naturen, da et nationalt forbud sandsynligvis blot vil føre til øget grænsehandel.
Men nu snakker jeg sundhedspolitik og handelspolitik, og det er slet ikke inden for mit ordførerskab.
Det her er er borgerforslag er da heller ikke et sundhedsforslag, men hører til miljøministerens ressort, da det er et forslag, som handler om affald henkastet i naturen.
Som forslagsstillerne helt korrekt skriver i borgerforslaget, er der to primære udfordringer, vi skal løse for at stoppe, at nikotinposer smides i naturen.
Den første er det stigende forbrug hos de unge, og det andet er, at nikotinposer er tilsat aromastoffer, så hunde tror, nikotinposerne kan spises.
Begge disse ting er adresseret i den politiske aftale, nemlig en forebyggelsesplan målrettet børn og unge i forhold til tobak, nikotin og alkohol, som SF sammen med Danmarksdemokraterne, regeringen, Konservative og Alternativet indgik i november 2023.
Her har man f.eks. besluttet at hæve afgiften på bl.a. nikotinposer og en række andre initiativer målrettet det stigende forbrug af nikotinprodukter hos de unge.
Men man har også besluttet, at der skal indføres forbud mod tilsætning af de her aromastoffer.
Med den aftale forventer jeg, at vi både ser et fald i brugen af disse produkter, og at aromastofferne ikke længere vil være i produkterne, så hundene tror, de kan spises.
Men vi kan helt klart også gøre mere, for selv med faldende forbrug og uden aromastoffer, skal de her produkter slet ikke smides på gaden eller i naturen, og det er jo præcis derfor, at det netop er Folketingets Miljø- og Fødevareudvalg, som behandler den her sag i dag.
Her er det, jeg tænker, at vi jo faktisk har vedtaget et europæiske ansvar med oprydningspligt for cigaretprodukter med det europæiske direktiv for engangsplastik og udvidet producentansvar.
Det er en europæisk lovgivning, som netop skal sikre mod, at disse produkter ender i naturen, og som pålægger producenterne af de her produkter at betale for oprydning, transport og behandling af affaldet, men også at sikre information og incitament til forbrugerne om, hvordan man ansvarligt håndterer dette affald, så det ikke havner i naturen.
Så en del af den her løsning for, hvordan man får stoppet miljøsvineriet må være at kigge på det her udvidede producentansvar, og på, hvordan vi kan styrke, at producenterne tager ansvar for deres produkter så nikotinposerne ikke ender i naturen.
Her er det utrolig vigtigt, at vi faktisk vælger nogle initiativer, der virker.
Det kunne være pant eller andre økonomiske incitamenter.
Problemet er bare lidt, at den måde, vi har lavet de her aftaler på, har været, jeg vil ikke være ked af at sige meget lempelig i forhold til erhvervslivet.
Nu betaler de en lille smule til oprydning, men de betaler faktisk ikke den samlede omkostning for, hvad det rent faktisk vil koste at rydde det her op.
Derfor mangler der økonomiske incitament til, at de her producenter rent faktisk får lavet nogle ordninger, sådan så forbrugerne afleverer dem tilbage.
Det kunne være pant, men det kunne også være i forhold til at simpelt hen at sige, at de skal tage regningen.
Hvis alt det, der ikke bliver samlet ind rigtigt, ligger ude i gaden, så er der nogle, der samler det op, og regningen for det sender du fuldt ud til tobaksproducenterne.
Så skal de nok få lavet incitamenter til at få sørget for, at deres brugere rent faktisk afleverer de her ting tilbage og får fortalt, at det altså er vigtigt, at de ting ikke havner i naturen.
Vi er også i høj grad nødt til at kigge på bødestraffen og håndhævelsen af loven om henkastet affald.
Jeg synes ikke, det nytter noget, at vi har en lov, som vi har haft i så mange år, altså om henkastet affald, mens vi bare ved, at vi har loven, men at det ikke rigtig fører til noget.
Det bliver ikke rigtig håndhævet.
Der bliver sjældent dømt nogen, og det nytter simpelt hen ikke noget.
Det må vi kunne gøre langt bedre.
Det kunne være spændende at kigge på det i den nationale plasthandlingsplan, men vi har jo også en aftale om udvidet producentansvar for emballage og engangsprodukter, som nogle af os er med i.
Det er ikke, fordi andre ikke må være med til diskussionerne, men jeg synes bare ikke, der er nogen grund til, at vi venter rigtig lang tid på at komme i gang med det her.
For vi har faktisk allerede en aftale, som vi burde tage det op i også.
Så skal andre selvfølgelig være meget velkomne til at diskutere løsninger.
Det bifalder jeg, så længe vi kommer i gang med det, og det skal være min opfordring til regeringen.